ทันเกมส์ ภาคบ่าย – บล.ไทยพาณิชย์
บริษัทหลักทรัพย์ ไทยพาณิชย์ สรุปทิศทางและแนวโน้มตลาดบ่ายนี้
6 ส.ค. 2558

สรุปภาวะตลาดภาคเช้า : SET แกว่งแคบต่อ – SET แกว่งแคบโดยยังอยู่ในกรอบ 1430-1440 จุด เนื่องด้วยยังไม่มีปัจจัยกำหนดทิศทางใหม่ ทั้งภายนอกและภายในประเทศ ซึ่งอยู่ในช่วงฤดูรายงานงบฯ ที่เป็นปัจจัยเฉพาะตัว ทั้งนี้ SET ปิดภาคเช้าที่ระดับ 1435.15 จุด -1.21 จุด ด้วยมูลค่าซื้อขาย 1.4 หมื่นลบ. กลุ่มหลักพลังงาน และแบงก์ กดดันตลาดปิดลบ -0.4% และ -0.3% ตามลำดับ ส่วน ICT ทรงๆ ด้านตลาดภูมิภาคอยู่ในแดนลบแต่ไม่มากนัก
กลยุทธ์ที่แนะนำ :ช่วงบ่าย: คาดแกว่งในกรอบ 1430-1440 จุดไปก่อน โดยมีความคาดเคลื่อนบวกลบ 5 จุด หลังยังไม่มีปัจจัยใหม่กำหนดทิศทางตลาด มีเพียงช่วงประกาศงบฯ ซึ่งถ้าไม่ใช่หุ้นที่มีน้ำหนักต่อตลาด ก็เป็นเพียงปัจจัยเฉพาะตัว ซึ่งมีทั้งบวกและลบคละเคล้ากันไป ประเด็นสำคัญข้างหน้าน่าจะอยู่ที่สองสัปดาห์หน้า คือ เม็ดเงินใหม่จากทริกเกอร์ ฟันด์ และตัวเลข GDP ไทย ใน Q2/58 ซึ่งจะรายงานวันที่ 17 ส.ค. กลยุทธ์ ยังเน้นซื้อขายเก็งกำไรระยะสั้น ส่วนซื้อลงทุน รอก่อน ทั้งนี้ หุ้นแนะนำตามสัญญาณทางเทคนิค ได้แก่ LIT (รับ 7.00 ต้าน 7.50, Cut 6.75) และ SVOA (รับ 1.71 ต้าน 1.88 Cut 1.63)